
Udvar

Kulcsszavak: kiadvány; önismeret; digitális; illusztráció; gondolatfoszlányok
Az ember életében olykor eljön az a pont, amikor nem tud tovább lépni, elakad, és úgy érzi, valami hiányzik. Ilyenkor érdemes mélyebbre tekinteni, visszanyúlni a gyermekkor gyökereihez, hiszen életünk ezen korai szakasza alapvetően formál bennünket.
Udvar című kiadványom illusztrációk és írások segítségével tárja fel a múlt érzelmi rétegeit. A kiadvány címe gyermekkorom egyik legmeghatározóbb helyszínéről, volt otthonom udvaráról kapta a nevét, amely mára ‘eltűnt’. Az alkotási folyamat egy iskolai feladattal kezdődött, amikor régi családi fényképeket nézegetve, felszínre törtek bennem az elnyomott emlékek. Ez indította el azt a belső utazást, amely során felismeréseket szereztem a saját érzéseimről. Az illusztrációkat kezdetben manuálisan szerettem volna elkészíteni, de végül a digitális technika mellett döntöttem, a Procreate program segítségével dolgoztam. A színvilág megtervezésénél arra törekedtem, hogy az emlékek homályos, elmosódott érzetét adjam vissza. A kiadvány főszereplője egy olyan alak, aki nem kötődik konkrét nemhez vagy korhoz, így bárki számára azonosulhatóvá válik. A hét illusztráció és szöveg mindegyike egy-egy emlék vagy érzés történetét meséli el.
Az alkotási folyamat során egyfajta terápiás utat jártam be: az érzések megjelenítése és a történetek feldolgozása segített mélyebb betekintést nyerni önmagamba. A nyomtatási kísérletezés után, amikor végre kezemben foghattam a kész kiadványt, úgy döntöttem nevezni szeretnék a 2024. évi Intézményi Művészeti Diákköri Konferenciára, ahol a munkám elismerésben részesült: tervezőgrafika szekcióban II. helyezést értem el vele. Ez a kiadvány nem egy önálló alkotás, hanem egy sorozat első része, amelynek folytatása már készülőben van. Célom, hogy ez a sorozat másoknak is segítsen közelebb kerülni saját érzéseikhez, és bátorságot adjon az önmagukkal való szembenézéshez.



